Document ID: 32011D0171

ROZHODNUTIE RADY 2011/171/SZBP
z 21. marca 2011,
ktorým sa mení a dopĺňa rozhodnutie 2010/573/SZBP o reštriktívnych opatreniach voči vedeniu Podnesterskej oblasti Moldavskej republiky
RADA EURÓPSKEJ ÚNIE,
so zreteľom na Zmluvu o Európskej únii, a najmä na jej článok 29,
keďže:
(1)
Rada 27. septembra 2010 prijala rozhodnutie 2010/573/SZBP (1).
(2)
Na základe preskúmania rozhodnutia 2010/573/SZBP by sa reštriktívne opatrenia mali predĺžiť do 31. marca 2012.
(3)
V záujme podpory pokroku pri dosahovaní politického urovnania podnesterského konfliktu, pri riešení pretrvávajúcich problémov v súvislosti so školami, ktoré vyučujú v latinke, a pri obnove voľného pohybu osôb by sa však reštriktívne opatrenia mali pozastaviť do 30. septembra 2011. Na konci tohto obdobia Rada reštriktívne opatrenia preskúma so zreteľom na vývoj situácie, a to predovšetkým v uvedených oblastiach. Rada môže kedykoľvek rozhodnúť o opätovnom uplatňovaní alebo zrušení cestovných obmedzení,
PRIJALA TOTO ROZHODNUTIE:
Článok 1
Rozhodnutie 2010/573/SZBP sa týmto mení a dopĺňa takto:
1.
V článku 4 sa odsek 2 nahrádza takto:
„2. Toto rozhodnutie sa uplatňuje do 31. marca 2012. Bude sa pravidelne prehodnocovať. Podľa potreby sa môže obnoviť alebo zmeniť a doplniť, ak Rada usúdi, že sa jeho ciele nedosiahli.“
2.
V článku 4 sa odsek 3 nahrádza takto:
„3. Uplatňovanie reštriktívnych opatrení ustanovených v tomto rozhodnutí sa pozastavuje do 30. septembra 2011. Na konci tohto obdobia Rada reštriktívne opatrenia preskúma.“
Článok 2
Toto rozhodnutie nadobúda účinnosť dňom jeho prijatia.
V Bruseli 21. marca 2011

Labels: 11
5
10
18
15